Vikipediyada bu adlı digər şəxslər haqqında da məqalələr var; bax: Rauf.

**Rauf Adıgözəlov** (*tam adı:* Rauf Zulfüqar oğlu Adıgözəlov; d. 22 noyabr 1940, Bakı, Azərbaycan SSR, SSRİ. – ö. 29 iyun 2002, Bakı, Azərbaycan) — Azərbaycanlı skripkaçı, müğәnni, professor, Əməkdar incəsənət xadimi (1991). Azərbaycan musiqisində misilsiz xidmətləri olan sənətkar.

Həyatı
------

Rauf Zülfü oğlu Adıgözəlov 1940-cı il noyabrın 22-də Bakıda anadan olmuşdur. Muğam xanəndəsi Zülfü Adıgözəlovun ailəsində dünyaya göz açan Rauf, uşaqlıqdan musiqiyə həvəs göstərmişdir. Bu həvəslə o, 1961-ci ildə Azərbaycan Dövlət Konservatoriyasına daxil oldu. Həmin ildə gənc ifaçıların I Zaqafqaziya müsabiqəsində iştirak etdi. Təhsilini daha da mükəmməlləşdirmək üçün Rauf, Pyotr İliç Çaykovski adına Moskva Dövlət Konservatoriyasını da bitirdi. Uzun illər Azərbaycan Dövlət Simfonik Orkestrində konsertmeyster vəzifəsində, 1966-cı ildən isə Azərbaycan Dövlət Kamera Orkestrində çalışdı.

Məlahətli səsə malik olan Rauf Adıgözəlov, mahnı janrının inkişafında da öz xidmətlərini əsirgəmədi. O, həm orkestrdə çalışır, kamera ansamblında işləyir, digər tərəfdən bəstəkar mahnıları və romanslarda skripka ilə ifa edirdi. Adıgözəlov klassik və müasir bəstəkarların əsərlərini özünəməxsus zərifliklə ifa edirdi. Rauf Adıgözəlov Azərbaycan Dövlət Konservatoriyasında gənc kadrlarında yetişməsində də böyük kömək göstərmişdi. O, burada dosentlikdən professora qədər yüksəlmişdi.

Daha çox vokal və skripka ifaçısı kimi məşhur olan Rauf Adıgözəlov, müxtəlif ölkələrdə konsert proqramı ilə çıxış edirdi. O, 1996-cı ildə Misir Musiqi Akademiyasına professor kimi dəvət almışdı. O, bir neçə ildən sonra Bakıya gəlmiş və 2002-ci il iyunun 29-da vəfat etmişdi.

### Ailəsi

Atası muğam xanəndəsi Zülfü Adıgözəlovdur. Böyük qardaşı bəstəkar, Azərbaycan Respublikasının xalq artisti Vasif Adıgözəlovdur. Dirijor, xalq artisti Yalçın Adıgözəlovun əmisidir.

İrsi
----

2003-cü il noyabrın 25-də Bakı Musiqi Akademiyasında Rauf Adıgözəlovun xatirə gecəsi keçirilmişdir. Tədbirdə Adıgözəlovun Azərbaycanı kənarda ölkələrdə də ləyaqətlə təmsil etdiyi vurğulanmışdır. Tədbirin sonunda Bakı Musiqi Akademiyasının müəllim və tələbələrinin ifasında Azərbaycan bəstəkarlarının əsərləri səsləndirilmişdir.

Həmçinin 2005-ci ilin yanvar ayında Azərbaycan Bəstəkarlar İttifaqının 70 illiyi münasibəti ilə Kamera musiqisi festivalı keçirildi. Tədbirdə I hissədə Rauf Adıgözəlovun xatirəsinə həsr olunmuş 11 saylı sonatası səsləndi. Sonatanın ifaçıları Lalə Həsənova (violino) və Fəridə Əhmədbəyova (piano) idi.

Təltif və mükafatları
---------------------

* 1992 — Azərbaycan Əməkdar incəsənət xadimi

İstinadlar
----------

1. 1 2 3 4 5 6 7 8 9 10 11 12 13 14 15 16 17 18  F.Xəlilzadə. Axşamlar günəş batsa da, səhərlər dan yeri ağarır. Şuşanın işğalından 20 il ötür.-Azərbaycan.-2012.-8 may.-S. 10.
2. 1 2 3 4 5  "MƏRHUM SƏNƏTKAR RAUF ADIGÖZƏLOVUN XATİRƏ GECƏSİ KEÇİRİLMİŞDİR". Mədəniyyət (az.). Azertag.az. 21 noyabr 2003. 2019-09-06 tarixində arxivləşdirilib. İstifadə tarixi: 18 avqust 2018.
3. 1 2 3  "MÜĞƏNNİNİN XATİRƏ GECƏSİ". Mədəniyyət (az.). Azertag.az. 26 noyabr 2003. İstifadə tarixi: 18 avqust 2018.
4. 1 2 3  *Sevda Əliqızı, Lalə Hüseynova.* "BƏSTƏKARLAR ITTIFAQININ 70 ILLIK YUBILEYINƏ HƏSR OLUNMUŞ KAMERA MUSIQISI FESTIVALI". Azərbaycan Bəstəkarlar İttifaqı (az.). Musigi-dunya.az. 30 yanvar 2005. 2017-10-22 tarixində arxivləşdirilib. İstifadə tarixi: 18 avqust 2018.

Həmçinin bax
------------

* Zülfü Adıgözəlov
* Yalçın Adıgözəlov
* Vasif Adıgözəlov
* Azərbaycan musiqisi

Xarici keçidlər
---------------

* Rauf Adıgözəlov — "Qərənfil" mahnısı.